GiliGold/VAD_KnessetCorpus huggingface dataset:
עמית אשכנזי: אתה אדם פרטי שמקבל תעודה.
מאיר שטרית: אתה שולח לי מסמך מאיזשהו מקום ואומר לי, זה מסמך שלי ואני חתמתי עליו.
מאיר שטרית: אני כאדם פרטי יכול לוודא את זה?
מאיר שטרית: אני לא גורם מאשר.
עמית אשכנזי: אתה מסתמך.
עמית אשכנזי: זה חשוב מאוד שתוודא את זה.
מאיר שטרית: אני שואל שאלות פשוטות.
עמית אשכנזי: אני נורא שמח שאתה שואל שאלות פשוטות.
עמית אשכנזי: בדרך כלל אלה השאלות הכי חשובות כי אלה השאלות שישפיעו.
מאיר שטרית: איך אני יכול לבדוק?
עמית אשכנזי: בעיקרון התעודה בנויה במבנה סטנדרטי.
עמית אשכנזי: בתעודה יש את השם של בעל התעודה ועוד כל מיני פרטים וגם כתוב השם של הגורם המאשר שהנפיק אותה.
עמית אשכנזי: הוא לצורך העניין שר הפנים.
עמית אשכנזי: למטה יש קישור אינטרנט.
עמית אשכנזי: כאשר התעודה הזאת מגיעה אליך למחשב יחד עם אותו מסמך חתום מתבצעים בעצם שני תהליכים.
עמית אשכנזי: תהליך אחד, בודקים את המסמך שלך מול התעודה שהמסמך אכן לא השתנה.
עמית אשכנזי: זה התהליך שסימנו פה מפתח ציבורי, מפתח פרטי.
עמית אשכנזי: בתוך התעודה יש את המפתח הציבורי.
עמית אשכנזי: בודקים שהמסמך לא השתנה.
עמית אשכנזי: הדבר השני שקורה, המערכת שלך לצורך העניין ה-outlook באופן אוטמטי בודקת שהתעודה של מי ששלח לך לא ברשימה הזאת באותו אתר באינטרנט.
עמית אשכנזי: אתה לא רואה את זה אבל בסוף התהליך נדלק לך ירוק או אדום.
עמית אשכנזי: כלומר זה תהליך לגמרי אוטמטי.
עמית אשכנזי: לא מצפים באמת מבן אדם שייכנס לרשימה של קבצים ויבדוק.
עמית אשכנזי: זה כמו, דוגמה הכי פשוטה להמחשה, כשמעבירים כרטיס אשראי בסופר והוא כותב מתקשר לאיזשהו מקום, אז זה פחות או יותר מה שקורה רק באופן אוטמטי.
עמית אשכנזי: זה בא אוטמטית built in במערכות ההפעלה.
יורם הכהן: זה פרוטוקול קבוע מראש שקיים בכל המחשבים.
מאיר שטרית: כלומר אדם יכול לשלוח לך באופן פרטי הביתה מסמך ולהגיד לך זה מסמך שלי.
מאיר שטרית: מה שהוא צריך לעשות זה בעצם להעביר את התעודה שלו במחשב שלו.
עמית אשכנזי: כשהוא חותם.
עמית אשכנזי: הוא חתם על המסמך, שלח לך מסמך.
עמית אשכנזי: עכשיו אתה קיבלת את המסמך.
עמית אשכנזי: המחשב שלך רואה שזה קובץ מסוג מיוחד.
עמית אשכנזי: זה קובץ עם חתימה עליו.
עמית אשכנזי: ואז הוא עושה עליו כל מיני בדיקות.
עמית אשכנזי: אחת הבדיקות היא שהמסמך לא השתנה מאז שהוא יצא ושתיים, שהתעודה הזאת לא בוטלה.
עמית אשכנזי: הוא שולח שאילתא אוטמטית לאינטרנט.
עמית אשכנזי: לכן מאוד חשוב המרשם של התעודות.
מאיר שטרית: מישהו יכול לשלוח לאי מייל שלי מסמך כזה.
מאיר שטרית: יש לי אי מייל בכנסת.
מאיר שטרית: הוא יכול לשלוח לי מסמך כזה חתום ונראה איך זה עובד.
זאב שטח: אני רק רוצה להוסיף על דבריו של עמית.
זאב שטח: בעצם מה שעמית מתאר לך זה תהליך של תקשורת בין מחשבים.
זאב שטח: מחשב אחד שולח את זה, מחשב שני אומר כן בדקתי.
זאב שטח: זה תהליך של תקשורת בין מחשבים כי לעיתים נדמה שזה תהליך של תקשורת בין אנשים שזה מקבל וזה שולח שזה כמו מעטפות נייר.
זאב שטח: זה לא כמו מעטפת נייר.
עמית אשכנזי: עכשיו יש פה עוד נקודה שהיא מאוד חשובה שצריך לדעת והיא בעצם נקודה שהשקענו עליה הרבה מאוד זמן בכמה הקשרים.
עמית אשכנזי: עשינו עליהם פיקוחים.
עמית אשכנזי: זה דבר מאוד מעניין.
עמית אשכנזי: המערכת לא מסוגלת לבדוק את רשימת התעודות הבטלות, אפילו אם התעודה בתוקף היא צועקת והיא יוצרת את הקול.
עמית אשכנזי: אתה מקבל התראה שהתעודה לא בתוקף.
עמית אשכנזי: זאת אומרת שאם האתר הזה של התעודות הבטלות לא באוויר אפילו אם הכול בסדר המערכת אצלך צועקת.
עמית אשכנזי: לצורך העניין אתה עכשיו רשות ניירות ערך.
עמית אשכנזי: קיבלת דיווח מחברה.
עמית אשכנזי: אם אתה לא מצליח לבדוק את התעודה כי האתר הזה לא באוויר אפילו אם התעודה בתוקף, הכול בסדר, המערכת לא תאפשר.
עמית אשכנזי: לכן השירות הזה של זמינות זה שירות שגם בתקנות לפי החוק וגם במציאות המסחרית שירות חשוב מאוד לקיים אותו בצורה זמינה.
מיקי: אני מיקי רשום קום.
מיקי: חשוב לציין שהתעודות תקפות בתקופה מסוימת.
מיקי: שנתיים בדרך כלל.
מיקי: כל זמן שהמונה מספיק אצל מר שטח.
מאיר שטרית: כל זמן שמשלמים את האגרה.
מיקי: בדיוק.
מיקי: אבל מה שמעניין זה שאחרי שנתיים פתאום כל המסמכים שקיבלת הופכים להיות אש וגופרית.
מיקי: פתאום הכול לא תקף.
מיקי: כל מה שקיבלת במשך שנתיים.
עמית אשכנזי: אז מה המשמעות של הדבר הזה?
עמית אשכנזי: אותו גורם מאשר,
עמית אשכנזי: אותו משרד פנים של האינטרנט לפי החוק הישראלי מה הוא אמור לעשות?
עמית אשכנזי: הדברים המרכזיים שוב זה על קצה המזלג.
עמית אשכנזי: ראשית הוא צריך לזהות בצורה טובה את האנשים כי אם אתה מסתמך על זה שהוא זיהה פלוני אלמוני אז אתה רוצה שבאמת אותו פלוני אלמוני יהיה.
עמית אשכנזי: בעניין הזה התקנות צפו את החולשה של התעודה הישראלית בדור הקודם, מה שכולנו מייחלים לדור הבא והן דורשות שזיהוי של בן אדם יהיה לא רק עם תעודת זהות, אלא עם תעודת זהות ודרכון, ועל בסיס שאילתא למרשם האוכלוסין.
עמית אשכנזי: אתה בטח מכיר את זה מחוק איסור הלבנת הון.
עמית אשכנזי: כמו שבנק צריך לזהות היום לקוח שלו גם על סמך שאילתא כדי לוודא שהתעודה אמיתית.
עמית אשכנזי: מפני שאנחנו מדברים פה על זה שזו תעודה אלקטרונית שתמשמש בהקשר האלקטרוני והיא בדיוק כמו תעודת זהות רק בעולם האלקטרוני.
עמית אשכנזי: לכן הגורם המאשר חייב על פי התקנות לוודא את האמינות של הזהות ופה הוא מסתמך על אותם זיהויים רשמיים של המדינה פלוס שאילתא למרשם אוכלוסין.
עמית אשכנזי: כלומר הוא מחובר בתקשורת למרשם אוכלוסין, מבצע שם שאילתא.
עמית אשכנזי: הדבר הנוסף הוא כמובן מערך אבטחת מידע ברמה מאוד גבוהה על כל התהליך החל משלב הזנת הבקשה כי אתה לא רוצה שמישהו יזין פרטים לא נכונים ויתערב בדרך.
עמית אשכנזי: כמובן עד לקודש הקודשים המקום שהוא חותם עם המפתח שלו על התעודות.
עמית אשכנזי: זה לצורך העניין החתימה של שר הפנים.
עמית אשכנזי: אני שוב משתמש בדוגמה של משרד הפנים כי אתה מכיר את הדברים האלה אז זאת האנלוגיה הקלה.
עמית אשכנזי: בתחום הזה מעבר לאבטחת מידע באופן כללי יש פה גם דרישות ותקנים ייעודיים של עולם ההצפנה והעולם הכללי שנקרא PKI Public Infra Structure .
עמית אשכנזי: גם כאן אנחנו לא המצאנו שום גלגל.
עמית אשכנזי: אנחנו מסתמכים לגמרי על תקנים עולמיים ובאופן ספציפי על תקנים מאירופה כי החוק שלנו מועתק במידה רבה מהחוק האירופאי אז קל לנו.
עמית אשכנזי: עשינו שם הרבה עבודה של קונקרטיזציה מעבר לכותרות.
עמית אשכנזי: ודיברנו על זמינות גבוהה ומיידית של מאגר תעודות בטלות.
עמית אשכנזי: כאשר הכנסת חוקקה את החוק היא לא הלכה לגישה האמריקאית או גישה אירופאית מסוג מסוים שמשאירה את זה לכוחות השוק שאומרת אדם יספק את השירות, מי שירצה יקנה, מי שלא ירצה לא יקנה, כמו שיש לנו בהרבה שירותים במסחר האלקטרוני.
עמית אשכנזי: אלא מונה רשם במשרד המשפטים שהתפקיד שלו לפקח על הפעילות לפי החוק.
עמית אשכנזי: אני אומר את זה כי יש גישות גם אחרות.
עמית אשכנזי: אפשר היה לחשוב על עולם אחר אבל לצורך העניין זו כרגע ההנחה.
עמית אשכנזי: החוק מן הרשם, הרשם צריך לעשות פיקוח, צריך לעשות רישוי.
עמית אשכנזי: יש לו סט של תקנות שאומרות מה הוא צריך לבדוק אצל הגורם המאשר.
עמית אשכנזי: מכאן אני יורד למה עשינו מבחינת פיקוח.
עמית אשכנזי: אני מוניתי לתפקיד בינואר 2007.
עמית אשכנזי: כאשר אני נכנסתי לתפקיד היו שני גורמים מאשרים.
עמית אשכנזי: חברת סקייורנט וחברת קומסיין.
עמית אשכנזי: חברת סקויירנט בשלב מסוים הודיעה שהיא מסיימת את הפעילות לפי החוק והדבר הזה דרש שורה של פעולות כדי לוודא המשך השירות לציבור.
עמית אשכנזי: סקויירנט הצליחה מאוד בשיווק למדווחים לרשות ניירות ערך ויצא שכמות מאוד מאוד משמעותית של המדווחים לרשות ניירות ערך היו להם תעודות של סקויירנט.
עמית אשכנזי: ולכן כאשר סקויירנט הודיעה על הסגירה התחיל תהליך מאוד משמעותי ברשות ניירות ערך, של מה הם עושים אם ברגע מסוים לאנשים אין תעודות כי זה אומר שזה סוגר את המערכת.
עמית אשכנזי: הדבר הזה היה לא טריוויאלי לביצוע.
עמית אשכנזי: קומסיין הצליחה בסופו של דבר בהסתייגות שאני אתעכב עליה קצת בלוח הזמנים לקבל את הלקוחות של סקויירנט אבל המהלך הזה של הודעה על סגירה, העברת הפעילות, קבלת כל המסמכים, הוא מהלך לא טריוויאלי.
עמית אשכנזי: גם לגורם המאשר יש אחריות נמשכת כי המסמכים ממשיכים להיות תקפים עוד הרבה זמן.
עמית אשכנזי: בנוסף ב-2008 התחלתי לבצע ביקורות בקומסיין לגבי קיום נהלים.
עמית אשכנזי: הרשם הקודם דרור ארם שהיה הרשם הראשון לפי החוק עסק הרבה מאוד בשלב ההקמה של הגורם המאשר במובן של אישור נהלים, קיום נהלים.
עמית אשכנזי: נהלים זה דבר מאוד חשוב באבטחת מידע בכלל.
עמית אשכנזי: הוא מאוד חשוב לפיקוח כי הגוף המפקח לא יכול להיות בחברה כל יום אבל הוא יכול לדעת פחות או יותר איך זה עובד לפי נהלים.
עמית אשכנזי: ובהקשר הספציפי של ניהול פעילות של גורם מאשר גם הסטנדרטיזציה העולמית שמה דגש מאוד משמעותי על נהלים.
עמית אשכנזי: בפיקוחים אני גיליתי מספר פעמים אי התאמה בין הנהלים הכתובים לבין הפעילות בשטח.
עמית אשכנזי: אני אגע בכמה נקודות לדוגמה.
עמית אשכנזי: הדוגמה הבולטת שמתוארת בדוח ולצערי חייבה גם פעילות יותר משמעותית היא כפועל יוצא של אותו תהליך של הנפקת אלפי תעודות לרשות ניירות ערך.
עמית אשכנזי: התעודה האלקטרונית שהגורם המאשר חתם איתה על אותם מונפקים עמדה לפוג בעצמה.
עמית אשכנזי: כלומר הוא חתם על תעודה עם תעודה שעומדת להיגמר.
עמית אשכנזי: הדבר הזה יצר מצוקת זמן מאוד משמעותית ברשות ניירות ערך כי היה חשש שאותה תעודה, אמנם זיהו 5000 איש אבל התעודות לא שוות אז צריך לעשות איזשהו חידוש.
עמית אשכנזי: תהליך החידוש לא בוצע לפני הנהלים אבל דווח לי שהוא בוצע לפי הנהלים.
עמית אשכנזי: נמסרו לי מסמכים שמראים שהוא בוצע לפי הנהלים.
עמית אשכנזי: מנהל האבטחה של החברה באותה עת הציג לי מסמכים שזה בוצע לפי נהלים.
עמית אשכנזי: רק בבדיקה מדגמית של מצלמות האבטחה של החברה גיליתי שזה לא בוצע לפני נהלים בצורה משמעותית.
עמית אשכנזי: כתוצאה מהדבר הזה אני גיליתי עוד דברים מעניינים על העבודה של מנהל האבטחה באותה תקופה.
עמית אשכנזי: אני אתן דוגמה מהתקופה הזאת של 2007.
עמית אשכנזי: דבר מאוד משמעותי באבטחת מידע ואצל גורם מאשר עוד יותר זה מה שנקרא הפרדת תפקידים.
עמית אשכנזי: אתה לא רוצה שבן אדם אחד יחזיק את המפתח.
עמית אשכנזי: ואז באותה ביקורת עצמה הציגו לי בצורה מאוד ציורית, והייתי צריך לתאם שתהליך מסוים צריך לבצע עם 6 אנשים ולכל אחד יש מפתח שלו.
עמית אשכנזי: כלומר אפילו אי אפשר להראות לי את התהליך בלי אותם שישה אנשים.
עמית אשכנזי: ואז הסתבר לי כתוצאה מבירור שנעשה בעקבות גילוי התרמית הזאת שלמנהל אבטחה היה בכספת שלו מפתחות רזרביים של כל אותם שישה אנשים.
עמית אשכנזי: אני נכנסתי לתפקיד ב-2007.
עמית אשכנזי: הביקורת בוצעה בספטמבר 2007.
עמית אשכנזי: החברה פועלת מ-2002.
עמית אשכנזי: הם קיבלו את הרישיון.
עמית אשכנזי: זה הטריד אותי העניין הזה כי זה פער משמעותי.
עמית אשכנזי: אני אתן דוגמה נוספת מודרנית יותר גם על אותה נקודה.
עמית אשכנזי: היא גם מדגימה את הקושי של גוף מפקח כי אני בא לפיקוח בעיקרון, אני בא לפיקוח מתואם, מציגים לי את הדברים.
עמית אשכנזי: יורם אמנם מנחה אותנו לעשות מה שנקרא פיקוח בהפתעה שזה לא יהיה מסדר המפקד כי אנחנו יודעים שכאשר עושים מסדר המפקד אז אנשים מתכוננים.
יורם הכהן: אחד הדברים הראשונים שניסיתי זה שפעולות פיקוח ככל שאפשר לא תהיינה מתואמות.
יורם הכהן: מבחינה אפקטיבית מה שאתה מגלה בפיקוח לא מתואם מראש לעומת פיקוח מתואם מראש זה שונה לחלוטין.
עמית אשכנזי: אז אני אתן עוד דוגמה אחת כי באמת הדוח מפרט.
עמית אשכנזי: דוגמה נוספת שנותנת את הצבע זה יום העצמאות לפני שנה וחצי.
עמית אשכנזי: אני קיבלתי טלפון מרשות ניירות ערך שהמערכות שלהם מתריעות שאותה רשימה שדיברנו עליה לא מעודכנת.
עמית אשכנזי: הם הגדירו לעצמם משיקולי זהירות חובות על הגורם המאשר לפרסם רשימה כזאת בתדירות מאוד גבוהה, כדי שאם קורה משהו הם מיד יודעים ויש להם זמן לתקן.
עמית אשכנזי: מאחר שהיה יום העצמאות היה קושי להשיג את אנשי החברה.
עמית אשכנזי: בסופו של דבר תוך זמן די קצר הם חזרו אלי והכול היה בסדר והם תיקנו את התקלה.
עמית אשכנזי: ביצענו תחקיר.
עמית אשכנזי: בסוגריים אני חייב לומר שהחברה למדה לתחקר את עצמה ומ-2007 שנתקלתי בדרך כלל בהכחשות היום כשיש תקלות ותקלות לפעמים קורות אז רמת התחקור היא הרבה יותר טובה.
עמית אשכנזי: בתחקיר נאמר לי שהתקלה תוקנה בידי בן אדם אחד.
עמית אשכנזי: ואז ביקשתי להבין איך זה יכול להיות שהתקלה תוקנה בידי בן אדם אחד.
עמית אשכנזי: אני חייב להסביר פה נקודה שדילגתי עליה.
עמית אשכנזי: כשאני בא לפיקוח ומבקש לראות את קודש הקודשים, את המחשב הזה שמייצר את התעודות תמיד נכנסים איתי שני אנשים.
עמית אשכנזי: כי טביעות האצבע שלהם זה ברמה שטביעות אצבע מפעילות את המחשב.
עמית אשכנזי: ואז שאלתי איך יכול להיות?
עמית אשכנזי: הלוא אני בפיקוחים תמיד, אתם גם מקפידים שיהיו שניים.
עמית אשכנזי: איך זה יכול להיות שאחד הפעיל, תיקן לבד?
עמית אשכנזי: אז אמרו לי, אמנם צריך שתי טביעות אצבע אבל זה לא בהכרח צריך להיות של שני אנשים שונים.
עמית אשכנזי: ככה זה מוגדר.
עמית אשכנזי: ואז באותו רגע, אנחנו ישבנו בחדר ישיבות של החברה, אני שאלתי את זאב שטח אם את הדבר הזה הוא יודע?
עמית אשכנזי: בחברת קונסיין בפעילות הזאת לפי מה שאני מקבל ממכון התקנים שמבקרים גם כן את הפעילות יש כ-12 איש.
עמית אשכנזי: זה לא חברה ענקית בהקשר הזה.
עמית אשכנזי: 12 איש עובדים פה על הפעילות.
עמית אשכנזי: ואני שאלתי את מר שטח האם הוא ידע על הדבר הזה, הוא אמר לי שלא.
עמית אשכנזי: אז אני גם את זה מציין כי זה אור אדום מאוד משמעותי בשבילי.
עמית אשכנזי: אני בפיקוחים בא ומראים לי דברים.
עמית אשכנזי: מסמכים.
עמית אשכנזי: בנושא אבטחת המידע במהלך שנת 2008 קיימתי סדרת פגישות על רקע הממצאים האלה גם עם החברה, גם עם מר שטח, עם עורך הדין שלו, ואני הסברתי להם את תפישת הפיקוח שלנו.
עמית אשכנזי: תפישת הפיקוח שלנו אומרת שהאחריות בראש ובראשונה היא על החברה.
עמית אשכנזי: אבל אנחנו גילינו אינדיקטיבית, ואנחנו גם לא מסוגלים לעשות לחברה בדיקת אבטחה מהמסד ועד הטפחות כי זה גם לא התפקיד שלנו.
עמית אשכנזי: אנחנו עושים בדיקות מדגמיות.
עמית אשכנזי: זה מה שאנחנו מסוגלים לעשות.
עמית אשכנזי: אנשי מקצוע בתחום הזה מבינים את הדבר הזה.
עמית אשכנזי: אני ביקשתי מהם לעשות סקר סיכונים עצמאי ולהגיש לי את הממצאים שלהם.
עמית אשכנזי: בתהליך הזה אחרי דין ודברים כזה או אחר הם הסכימו איתי וביצעו סקר סיכונים ואפילו העבירו לי את הממצאים שלו.
עמית אשכנזי: סקר הסיכונים בוצע על ידי איש מקצוע מטעמם.
עמית אשכנזי: אני ביקשתי שזה יהיה מטעמי.
זאב שטח: עמית סליחה זה לא אחרי דין ודברים.
זאב שטח: אני אמרתי לך שאני פונה בברכה ויש לי להציע לך אפילו אדם שמצוין לעניין הזה.
זאב שטח: זה לא היה בעימות אלא זה היה ברצון רב.
עמית אשכנזי: אני לא מסכים איתך שזה לא היה בעימות ויש לנו מכתבים.
עמית אשכנזי: עזוב.
עמית אשכנזי: בוא נגיד שאני לא מסכים איתך.
זאב שטח: אני עשיתי את זה עוד לפני שאתה בכלל אישרת את זה.
זאב שטח: אתה כותב לי את זה.
זאב שטח: אני עשיתי את זה ואתה אמרת לי למה ביצעת את זה לפני שאני אישרתי את הבן אדם.
זאב שטח: אני רצתי לזה לפני שאתה בכלל ביקשת.
זאב שטח: אז אל תגיד שזה היה בעימות.
זאב שטח: אני לקחתי את הבן אדם והוא כבר עשה את הסקר בלי שאתה ידעת את זה בכלל.
עמית אשכנזי: באפריל 2008 הדבר הזה סוכם עם חברת קונסיין.
עמית אשכנזי: סוכם שיהיה תהליך שייגמר לכל המאוחר באוגוסט כי הדוח הוגש די מהר, והדוח היה מקצועי.
עמית אשכנזי: אני שם את הדברים על השולחן.
עמית אשכנזי: ישבנו עם האיש של קונסיין באופן בלתי תלוי.
עמית אשכנזי: התרשמנו שהוא עשה דוח מקצועי.
עמית אשכנזי: אמרנו ראשית מקובל עלינו שהם לקחו אותו, שנית מקובל עלינו הדוח.
עמית אשכנזי: עכשיו בואו נראה תוצאות.
זאב שטח: יש מקום שתציין גם את הדברים הטובים.
עמית אשכנזי: בקיצור הדוח היה בסדר, הממצאים היו די קשים דרך אגב.
עמית אשכנזי: אבל בסדר.
עמית אשכנזי: זה מראה שנעשתה עבודה מקצועית.
עמית אשכנזי: עכשיו נשארה השאלה איפה פורעים את הצ'ק?
עמית אשכנזי: זאת אומרת מתי אנחנו רואים את התיקון?
עמית אשכנזי: מתי הוא נותן לנו דוח שהוא רואה שהכול מתוקן?
עמית אשכנזי: ופה התחלנו ביוני, עברנו ליולי, גלשנו לספטמבר אחרי החגים.
עמית אשכנזי: אני בסוף דצמבר כי זה דוח על 2008, אמרתי תראה, אני רוצה לבוא לראות בעיניים מה קרה.
עמית אשכנזי: מה שקרה קרה.
עמית אשכנזי: תנו לי אחר כך הסברים.
עמית אשכנזי: נכון לסוף דצמבר 2008 הדוח הזה שישב כמה חודשים טובים לא בוצע.
זאב שטח: זה לא נכון עמית.
זאב שטח: אתה יכול להגיד לא בוצע במלואו.
זאב שטח: למה אתה לא מוסיף את המילה במלואו?
עמית אשכנזי: נכון להיום הדוח הזה בוצע דרך אגב אבל זה כמובן לא בלוחות הזמנים שדיברנו עליהם.
עמית אשכנזי: נושא נוסף שאני אגע בו בתמצית שקשור ברישוי ופיקוח הוא הנושא של אישור להנפקה באמצעות לשכת עורכי הדין.
מאיר שטרית: מה הכלים שיש בידיכם לאכיפה?
עמית אשכנזי: הדבר היחיד שאני יכול לעשות זה למחוק את קונסיין מהמרשם או לאסור עליה להנפיק תעודות.
מאיר שטרית: זה אתה לא יכול לעשות.
מאיר שטרית: אתה שבוי.
חיים רביה: אלמלא היה חוק גורם אחד היית עושה את זה?
מאיר שטרית: החוק לא נותן לך כלים או אמצעים כדי ליצור אכיפה.
מאיר שטרית: צריך לתקן את זה בחוק.
עמית אשכנזי: אנחנו המלצנו על זה שיהיה תיקון שיאפשר את הסנקציות שיש לרגולטורים אחרים.
חיים רביה: סליחה, אני מבקש להבין.
חיים רביה: האם אלמלא היה גורם אחד אמצעי הפיקוח היו מצדיקים את התניית הרישיון או מחיקתו מהמרשם?
חיים רביה: הסיבה היחידה לא לעשות את זה, זה העובדה שקיים גורם אחד.
מאיר שטרית: מה שהוא אמר זה שהכלי היחידי שיש בידיו לאכיפה הוא ביטול אישור הרישיון שלהם.
מאיר שטרית: לא בהכרח היה משתמש בזה.
מאיר שטרית: אבל הוא רק אמר שזה הדבר היחידי שיש בידיו היום לעשות.
יורם הכהן: רגולציה מודרנית לא יכולה להיות שהכלי היחידי שיהיה זה אפס או אחד.
יורם הכהן: זאת אומרת או סגירה או המשך.
יורם הכהן: יש כלים ברגולציה אחרת שאנחנו מפעילים למשל בנתוני אשראי יש לנו.
יורם הכהן: עיצומים כספיים, כל מיני סנקציות מהסוג הזה שנותנים בין האפס והאחד הזה גוונים נוספים.
חיים רביה: חשוב לתקן את החוק.
יורם הכהן: כשחוקקו את חוק החתימה האלקטרונית כנראה לא חשבו שנדרשים כלים כאלה ובדיעבד אנחנו היום מבינים שכלים נדרשים.
חיים רביה: אז תבקשו לתקן את החוק כדי שיהיו לכם כלים כאלה?
עמית אשכנזי: ביקשנו.
עמית אשכנזי: זה מופיע בדוח.
עמית אשכנזי: אז לגבי הנושא של הוצאה לאור של לשכת עורכי הדין אני רוצה להתעכב על זה רגע כי זה חשוב וזה נושא שיש לו הרבה פוטנציאל.
עמית אשכנזי: גם בעולם יש לו פוטנציאל.
עמית אשכנזי: הרעיון בנושא הזה הוא שהגורם המאשר נותן רשות למישהו מטעמו לעשות את תהליך הזיהוי.
עמית אשכנזי: בהקשר של המערכת, אותה מערכת של הגשת כתבי טענות חתומים אלקטרונית לבית משפט הגורם הטבעי לעשות את הפעולה הזאת היה לשכת עורכי הדין כי היא יודעת לזהות שני דברים, אחד את הבן אדם ושתיים, מאוד חשוב למערכת שהוא עורך דין.
עמית אשכנזי: הם מנהלים את המרשם של עורכי הדין.
עמית אשכנזי: לכן לבקשה הזאת היה הרבה היגיון.
עמית אשכנזי: התהליך הרגולטורי לקח מספר חודשים עד שהדברים היו לשביעות רצוני.
עמית אשכנזי: בביקורת הראשונה התברר שרכיבים משמעותיים שסוכמו לא בוצעו.
עמית אשכנזי: אבל לאחר מכן הם תוקנו.
עמית אשכנזי: שוב, מאחר שאין לי כלים אז הדבר שאני ביקשתי הוא התחייבות אישית של שני המנכ"לים.
עמית אשכנזי: שכאילו זה משהו שמחייב אותם אישית יותר.
עמית אשכנזי: זה לקח מהדבר הזה.
עמית אשכנזי: אז זה ככה בקליפת אגוז על הדברים שעשינו בתחום הרישוי והפיקוח.
עמית אשכנזי: מכאן אני עובר לזרוע השלישית שלנו שגם עליה רציתי להגיד מספר מילים.
עמית אשכנזי: אני יכול להרחיב הרבה או מעט.
עמית אשכנזי: אחד הדברים שראינו זה שיש צורך מאוד גדול להיכנס לקהילה הבינלאומית של הפעילות בתחום הזה.
עמית אשכנזי: כי בארץ יש מעט גורמי ידע.
עמית אשכנזי: אנחנו רוצים ללמוד מהלקחים של הקולגות שלנו שפועלים בערך באותה סביבה משפטית כי הדין האירופאי דומה אלינו.
עמית אשכנזי: כתוצאה מזה אנחנו התקבלנו כחברים בפורום של הרשמים האירופאים.
עמית אשכנזי: שמו FEZA.
עמית אשכנזי: ב-2008 אפילו הזמנו אותם לישראל.
עמית אשכנזי: המפגש נערך בישראל עם גורמים מהולנד, הונגריה, איטליה, גורמים נוספים.
עמית אשכנזי: במישור הבינלאומי אנחנו פועלים שהנושא הזה של חתימה אלקטרונית ייכנס להסכמי הסחר של ישראל כדי לאפשר מסמכים חתומים בין ישראל לאירופה.
עמית אשכנזי: וזה מופיע בתוכנית הפעולה השנתית.
עמית אשכנזי: נושאים נוספים שטיפלנו בהם ומופיעים בדוח הם במצב יותר מתקדם.
עמית אשכנזי: צוין הנושא של האלגוריתמים.
עמית אשכנזי: החוק לא מבוסס על הצפנות.
עמית אשכנזי: נושא ההצפנה מחייב עדכון מעת לעת כי כל פעם מתפתחת היכולת לפרוץ את ההצפנה.
עמית אשכנזי: אנחנו קיימנו דיון ציבורי במשרדי הרשות בספטמבר על בסיס נייר של מומחה ישראלי להצפנה, ד"ר בני פנקס, שכתב לנו חוות דעת בעניין הזה.
עמית אשכנזי: זה נושא שדיברנו עליו עוד בשנת 2007.
עמית אשכנזי: הוא יגיע אליך כי בעצם עשינו טרום שימוע לקראת תיקון התקנות.
עמית אשכנזי: אז הוא יגיע בהקשר של תיקון התקנות לפי החוק.
עמית אשכנזי: נושא אחרון שאני רוצה לגעת בו.
עמית אשכנזי: מגיעות אלי הרבה שאלות על ההבדל בין חתימה מאובטחת לחתימה מאושרת.
עמית אשכנזי: בהקשר הזה מצאנו צורך ופרסמנו איזשהו מסמך שכבר גרסה יותר מתקדמת שלו בעקבות דיון ציבורי, על ההבדלים בין חתימה מאובטחת לחתימה מאושרת כי החוק נותן כלים ולא תמיד משתמשים בהם.
עמית אשכנזי: וזה נושא שבעצם נועד להגביר את המודעות לגבי מה יש בחוק.
עמית אשכנזי: זה חוק די איזוטרי אבל יש לו הרבה פוטנציאל כמו הדוגמה של הסריקה שדיברנו עליה.
מאיר שטרית: תסביר מה ההבדל בין חתימה מאובטחת לחתימה מאושרת.
עמית אשכנזי: בחתימה המאובטחת כל הנושא של הקישור בין זהות לאמצעי חתימה לא קיים.
עמית אשכנזי: לתעודה מאובטחת אין תעודה אלקטרונית של גורם מאשר.
עמית אשכנזי: יכול שתהיה לה תעודה אלקטרונית אבל לא של גורם מאשר.
עמית אשכנזי: זאת אומרת בחתימה מאובטחת אתה צריך לדעת עם מי אתה מתקשר מראש.
עמית אשכנזי: או תוך הסתמכות על מישהו אחר שאיננו גורם מאשר.
עמית אשכנזי: יש דוגמאות מעשיות.
עמית אשכנזי: דוגמה אחת היא בצבא.
עמית אשכנזי: בצבא יש מערכת כזאת.
עמית אשכנזי: שמה מנפיקים תעודות אלקטרוניות לא לפי חוק חתימה אלקטרונית.
עמית אשכנזי: אתה חותם עליהן.
עמית אשכנזי: הפונקציה בצבא שמוסמכת לאשר זהויות.
עמית אשכנזי: אבל בטרמינולוגיה של חוק חתימה אלקטרונית זאת חתימה מאובטחת כי את התעודה לא הנפיק גורם מאשר אלא גורם בצבא.
עמית אשכנזי: אבל בצבא זה מספיק טוב.
עמית אשכנזי: דוגמה שנייה היא הדוגמה שבתוך הממשלה.
עמית אשכנזי: יש לנו חתימות מאובטחות של עובדי מדינה על כרטיסי תמוז.
עמית אשכנזי: מי שמנפיק את התעודות האלה, הגורם שיודע לזהות זה הקב"ט.
עמית אשכנזי: יש תהליך.
עמית אשכנזי: זה לא תהליך שדומה לתהליך של הגורם המאשר.
עמית אשכנזי: תהליך יותר חלש.
עמית אשכנזי: אבל לממשלה זה מספיק.
עמית אשכנזי: זאת חתימה מאובטחת וחשוב לומר, וזאת נקודה שאנחנו מדגישים אותה, כי זה לא חוק הגורם המאשר.
עמית אשכנזי: אני אומר את זה בצורה עממית.
עמית אשכנזי: זה חוק חתימה אלקטרונית.
עמית אשכנזי: הוא נועד לתת גם אפשרות חתימה מאובטחת.
עמית אשכנזי: החוק עצמו וזה נלמד מתוך החוק.
עמית אשכנזי: סעיף 3 לחוק חתימה אלקטרונית שכתוב שם באותיות קטנות זה שחתימה מאובטחת יש לה תוקף משפטי.
עמית אשכנזי: אבל היא לא עושה כל מיני דברים וזה בעצם העניין של הזיוף.
חיים רביה: חתימה מאושרת היא מקרה פרטי של חתימה מאובטחת.
זאב שטח: אפשר לשאול שאלה.
זאב שטח: אם אתה אומר שתעודה אלקטרונית המונפקת בחתימה מאובטחת איננה לפי חוק אז איך החתימה עצמה מאובטחת לפי החוק?
זאב שטח: איפכא מסתברא.
זאב שטח: אתה לא חושב?
זאב שטח: התעודה עצמה אתה אומר איננה לפי חוק אלקטרונית.
מאיר שטרית: זה לא מה שהוא אמר מר שטח.
מאיר שטרית: הוא אמר שיש חתימה מאובטחת וחתימה מאושרת.
מאיר שטרית: החוק מאפשר את שתיהן.
מאיר שטרית: חתימה מאובטחת היא לא חתימה מאושרת.
זאב שטח: האמן לי שאני מאזין בקשב רב ויודע גם לפרש את מה שהוא אומר.
זאב שטח: בחוק כתוב תעודה אלקטרונית תעודה שהנפיק גורם מאשר.
זאב שטח: אין תעודה אחרת לפי החוק שמישהו אחר יכול להנפיק.
זאב שטח: אולי לצערם של המחוקקים.
יורם הכהן: זה בגלל שחוק חתימה אלקטרונית נכס את המונח.
זאב שטח: נכס או לא נכס זו פרשנות אבל המשפט עצמו כותב תעודה אלקטרונית תעודה שהנפיק גורם מאשר.
זאב שטח: דהיינו כפי שאמר עמית בצדק אותה חתימה מאובטחת התעודה שקיימת בה איננה תעודה לפי החוק.
זאב שטח: משמע אם התעודה איננה לפי החוק גם החתימה איננה לפי החוק.
חיים רביה: לא נכון.
זאב שטח: אז התעודה לא לפי החוק והחתימה כן לפי החוק?
חיים רביה: החתימה לפי החוק עונה על ההגדרות שבחוק או על החזקות.
חיים רביה: לא צריך שהיא תהיה מלווה בתעודה של גורם מאשר.
זאב שטח: אבל היא מלווה בתעודה שאיננה לפי החוק.
חיים רביה: זו רק אחת מארבע דרכים שיש בחוק.
זאב שטח: אמר לך התעודה איננה לפי חוק חתימה אלקטרונית.
זאב שטח: התעודה.
חיים רביה: חוק חתימה אלקטרונית לא דורש שתהיה תעודה בחתימה מאובטחת.
עמית אשכנזי: אני אסביר כי אולי יש פה באמת אי הבנה תמימה.
עמית אשכנזי: החתימה המאובטחת מה שאנחנו אומרים זה שהיא קבילה משפטית.
עמית אשכנזי: זה אני לומד מסעיף 6 לחוק.
עמית אשכנזי: אם לחתימה המאובטחת הזאת בא משהו שנקרא בעולם הטכנולוגי, לא בחוק, תעודה, סרטיפיקט.
עמית אשכנזי: אם זה בא עם סרטיפיקט זו שאלה שהיא חיצונית לחוק.
עמית אשכנזי: אבל אם יש או אין זה לא גורע מהתוקף המשפטי שלה.
עמית אשכנזי: אם רוצים תעודה לפי החוק רק מגורם מאשר.
מאיר שטרית: אני מבין שחלק מהחוק הוא בעצם בצד העסקי.
עמית אשכנזי: זה עיקרון כללי של המשפט.
עמית אשכנזי: חוץ מהממשלה.
עמית אשכנזי: זה עיקרון החוקיות.
מאיר שטרית: זה נכון אגב.
מאיר שטרית: זה בדיוק מה שהחוק קובע באופן בסיסי.
מאיר שטרית: העיקרון הבסיסי אומר בצד העסקי הפרטי כל מה שלא אסור מותר.
מאיר שטרית: בממשלה זה לא חל.
מאיר שטרית: השאלה שלי, האם יש מניעה לאדם פרטי או לעסק פרטי שיש לו 500 עובדים לעשות לעצמו תעודות עם טביעות אצבעות לדבר אחר?
מאיר שטרית: למיטב ידיעתי אין מניעה.
מאיר שטרית: עובדה שעושים את זה בכל מקום.
מאיר שטרית: אפילו שירות תעסוקה עשה את זה.
מאיר שטרית: ויש לו 600 אלף טביעות אצבעות.
מאיר שטרית: זאת אומרת מותר.
מאיר שטרית: אין איסור לעשות תעודה מסוג כלשהו למישהו כדי לאבטח מי האיש שמזהה אותו.
מאיר שטרית: התעודה לא נחשבת כתעודה מאושרת.
מאיר שטרית: זה החוק קובע בצורה מפורשת.
מאיר שטרית: לכן הויכוח הוא מיותר.
עמית אשכנזי: סעיף 12 לחוק זה נושא שגם כללנו בדוחות, הוא תוצר של ועדה מייעצת לגורמים מאשרים שפעלה בשנת 2004 בראשות פרופסור דני דולב מהאוניברסיטה העברית.
עמית אשכנזי: היו חברים בה אנשים שחלקם נמצאים פה, דורון שקמוני היה חבר בוועדה, והיא גם מבוססת על הניסיון העולמי ויש לה חשיבות לקראת פרויקט תעודת זהות.
עמית אשכנזי: אמרנו שאתה יודע שפלוני הוא מי שהוא טוען שהוא כי אתה מסתמך על התעודה של הגורם המאשר.
עמית אשכנזי: עכשיו, עולה השאלה איך אתה יודע שהגורם המאשר הוא הגורם המאשר?
עמית אשכנזי: אז יש היום שתי אפשרויות.
עמית אשכנזי: אחת, אתה יכול להיכנס לאתר משרד המשפטים, כתוב שם זה הגורם המאשר.
עמית אשכנזי: אפשרות אחרת היא שמשרד המשפטים כלומר הרשם כפי שהוא נתן לקומסיין תעודה שמעידה שהם נרשמו במרשם יחתום ממש באותה טכנולוגיה עם החתימה שלו על התעודה שלהם שאיתה הם מנפיקים את התעודות.
עמית אשכנזי: ויש לזה בסיס בסעיף 12 לחוק חתימה אלקטרונית רק המימוש של זה מחייב אופרציה קטנה של גורם מאשר ומשרד המשפטים.
עמית אשכנזי: הוא חותם פיזית על אותה תעודה שאיתה הם חותמים על התעודות שהם מזהים.
עמית אשכנזי: הדבר הזה הוא דבר שמקובל בחלק ממדינות העולם.
עמית אשכנזי: הוא נועד לתת ודאות למי שמסתמך בצורה הכי פשוטה שבאמת זה הגורם.
עמית אשכנזי: והפוך, אם הגורם הזה יש איתו בעיה אז כמו שנתנו את הדוגמה קודם באופן אוטמטי אפשר לבטל אותו והמחשב כבר יודע לבד לבדוק כי זה רץ אוטמטי.
זאב שטח: באיזה ממדינות העולם זה מקובל?
עמית אשכנזי: זה קיים בגרמניה.
זאב שטח: בגרמניה המדינה חותמת על הגורמים המאשרים?
עמית אשכנזי: לגמרי.
זאב שטח: לא עד כמה שאני יודע.
עמית אשכנזי: אז אני הייתי שם אז ראיתי.